Naꞌch wbigꞌ to beṉꞌ chliꞌ chsedi leyaꞌ wṉabileꞌ Jesúzaꞌ kwenc̱hezə iṉezileꞌ shi wak yillii Jesúzaꞌ xtilleenaꞌ, naꞌ wṉabileꞌneꞌ: ―Maestro, ¿bin chiyaḻꞌ gonꞌ kwenc̱he gatꞌ to yeḻꞌ mban c̱haꞌ zejḻi kaṉi?
Naꞌch cheꞌ Jesúzaꞌneꞌ: ―¿Bin na leyaꞌ chiyaḻꞌ goncho? ¿Bi na daa chlaboꞌ?
Naꞌch beenaꞌ chliꞌ chsedi leyaꞌ chiꞌe: ―“Chiyaḻꞌ gakicho X̱ancho Chiozaꞌ do yic̱hj do lallꞌcho, do ka nak fuerz c̱hechonaꞌ, naꞌ ax̱t ga zeelo chajniicho; naꞌ gaki bishꞌ ljwellcho ka chaki kwincho.”
Naꞌch cheꞌ Jesúzaꞌneꞌ: ―Kayeṉꞌnan nakan ka ba wnoꞌ. Shi gonoꞌ ka nan, naꞌ gatꞌ to yeḻꞌ mban c̱hoꞌ zejḻi kaṉi.
Naꞌ beenaꞌ bi goklallꞌ wṉit kwineꞌ, naꞌch chiꞌeneꞌ: ―¿Noran bishꞌ ljwellꞌ?
Naꞌch cheꞌ Jesúzaꞌneꞌ: ―To beṉꞌ ziyoꞌe nez daa zizaꞌ Jerusalénnaꞌ daa ziyaj Jericólə, naꞌ bchej wbankaꞌ tnezaꞌ wlangakeꞌ yogꞌte diikaꞌ zinoꞌe ax̱t len xeꞌnaꞌ daa nakweꞌ goljgakeꞌ, naꞌ bet wdingakeꞌneꞌ, sto chdoazeꞌ bengakeꞌ, naꞌ bixoṉjgakeꞌ.
Naꞌ shintk gok kaꞌ ka wde to bx̱oz lo nezaꞌ. Naꞌ ka bleꞌileꞌ beenaꞌ de naꞌ, to wdezeꞌ kaꞌlə.
Naꞌ ḻekzkaꞌ wde to beṉꞌ nakeꞌ xiiṉ dia c̱he dii Levínaꞌ. Naꞌ ka bleꞌileꞌ chtoḻ beenaꞌ naꞌ, ḻekzkaꞌ to wdezeꞌ kaꞌlə.
Naꞌ sto beṉꞌ Samaria ḻekzkaꞌ zejeꞌ tnezaꞌ ka bleꞌileꞌ beenaꞌ chtoḻ naꞌ, naꞌ biyeshileꞌneꞌ.
Naꞌ jabiguee kwiteꞌnaꞌ, naꞌch bllieꞌ lo weꞌnaꞌ set naꞌch vino, naꞌ bc̱hejeꞌn. Naꞌ biḻepeꞌneꞌ kollꞌ bayix̱ꞌ c̱heꞌnaꞌ, bic̱hiꞌeneꞌ to yoo ganaꞌ wdapeꞌneꞌ.
Naꞌ betiyo, ka ba zoa yizaꞌ beṉꞌ Samárianaꞌ, wlejeꞌ c̱hop mech plat, naꞌ biꞌen x̱an yoonaꞌ kwenc̱he gap wwieꞌneꞌ zan lla, naꞌ chiꞌeneꞌ: “Wdap bwiagach beeni, naꞌ shi bi gaki mechi chkwaaṉꞌ, naꞌ yiyixjaꞌn katꞌ zizaa dii yoblə.”
Naꞌ ¿nora beṉꞌki shoṉ chakiloꞌ beni bishꞌ ljwell beenaꞌ wlan beṉꞌ wbankaꞌ?
Naꞌ beenaꞌ chliꞌ chsedi leyaꞌ chiꞌeneꞌ: ―Beenaꞌ biyeshileꞌneꞌ. Naꞌ cheꞌ Jesúzaꞌneꞌ: ―Ḻekzkaꞌ liꞌ, kanꞌ chiyaḻꞌ gonoꞌ.